ઘરકામના જવાબદારીભર્યા કામ કાઢીને સ્ત્રીઓ કોઈ પણ કામમાં સફળ થાય ત્યારે તેમને બિરદાવવી રહી. આજની નારીએ સમાજના રૂઢિચુસ્ત વિચારોને ફગાવી પોતાની પ્રગતિનો માર્ગ જાતે મોકળો કર્યો છે. પુરુષોના માથે તો સ્વતંત્રતાનો મુગટ સદીઓથી વરેલો હતો અને તેનો લાભ ગેરલાભ તેમણે આજ સુધી પૂરતા પ્રમાણમાં લીધો છે, પરંતુ હવે સમાજમાં વધતું જતું શિક્ષણ દરેકના વિચારોને ધીરે ધીરે બદલી રહ્યું છે તે આનંદની વાત છે અને સાથે એવા ઘણા સમજદાર પુરુષો પણ છે જે પોતાની સ્ત્રીને આગળ વધવા એને જોઈતી મોકળાશ અને અન્ય સહારો આપવા તત્પર રહે છે.